proiect

Parlamentul Republicii Moldova
LEGE

cu privire la modificarea articolului II din legea pentru modificarea şi completarea Legii nr.1225-XII din 8 decembrie 1992
privind reabilitarea victimelor represiunilor politice

Parlamentul adoptă prezenta lege organică.

Articol unic – Din alineatul unu al  articolului II din  Legea nr.186-XVI din 29 iunie 2006 pentru modificarea şi completarea Legii nr.1225-XII din 8 decembrie 1992  privind reabilitarea victimelor represiunilor politice (Monitorul Oficial al Republicii Moldova, 2006, nr.126-130, art.601), cuvintele “în termen de un an” se exclud. 

PREŞEDINTELE PARLAMENTULUI
Notă informativă 

asupra proiectului de lege cu privire la modificarea articolului II 

din legea pentru modificarea şi completarea Legii nr.1225-XII din 

8 decembrie 1992 privind reabilitarea victimelor represiunilor politice

Potrivit normelor art.46 alin.(1), (2) şi (3) din Constituţie, art.17 din Declaraţia Universală a Drepturilor Omului, precum şi art.1 din Protocolul adiţional la Convenţia Europeană pentru Apărarea Drepturilor Omului şi a Libertăţilor Fundamentale dreptul la proprietate privată se declară iar protecţia acesteia se garantează. 

Normelor menţionate, statuiează că orice persoană fizică sau juridică are dreptul la respectarea bunurilor. Nimeni nu poate fi expropriat decît pentru o cauză de utilitate publică, stabilită potrivit legii, cu dreaptă şi prealabilă despăgubire. Averea dobîndită licit nu poate fi confiscată.

Obligaţia privind restituirea bunurilor şi recuperarea valorii bunurilor prin achitarea de compensaţii persoanelor supuse represiunilor politice ia naştere doar atunci cînd statul consideră că este capabil să o onoreze. Republica Moldova şi-a propus să diminueze consecinţele represiunilor politice, angajîndu-se să repună în drepturi persoanele supuse represiunilor politice şi să despăgubească cetăţenii săi prejudiciaţi.
Adoptarea, la 8 decembrie 1992, a Legii nr.1225-XII “Privind reabilitarea victimelor represiunilor politice” cu modificările ulterioare, care prevede restituirea averii confiscate sau naţionalizate persoanelor reabilitate, a fost o opţiune politică şi morală a Parlamentului, organ reprezentativ suprem şi legislativ al ţării. 
Acest act a materializat principiul universal de drept privind inadmisibilitatea deposedării persoanei de proprietatea sa, decît pentru o cauză de utilitate publică şi în condiţiile prevăzute de lege şi de principiile generale ale dreptului internaţional.

Cu părere de rău în art. II din  Legea nr.186-XVI din 29 iunie 2006 pentru modificarea şi completarea Legii nr.1225-XII din 8 decembrie 1992 privind reabilitarea victimelor represiunilor politice sa strecurat o normă ce dezavantajează persoanele supuse represiunilor politice şi ulterior reabilitate.
Calitatea de represat politic o stabileşte instanţa de judecată iar termenul de un an prevăzut în lege (care expiră la sfîrşitul anului 2007) în interiorul căruia  cetăţenii Republicii Moldova supuşi represiunilor politice şi ulterior reabilitaţi, se pot adresa comisiilor speciale cu cererile de restituire a bunurilor de care au fost deposedaţi, distorsionează intregul proces şi limitează dreptul persoanei la o dreaptă despăgubire din partea statului.
Reieşind din cele expuse, eliminarea acestui termen va constitui o garanţie reală a repunerii victimelor represiunilor politice în drepturile de proprietate şi reparării pagubelor în sensul normelor  Constituţionale.

